32004L0085
L 236/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2004/85/ЕО НА СЪВЕТА
от 28 юни 2004 година
за изменение на Директива 2003/54/ЕО на Европейския парламент и на Съвета по отношение на прилагането на някои разпоредби за Естония
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република към Европейския съюз (наричан по-долу „Договорът за присъединяване“), и по-специално член 2, параграф 3 от него,
като взе предвид Акта относно условията за присъединяване на Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република (наричан по-долу „Актът за присъединяване“) и поправките към договорите, на които е основан Европейският съюз, и по-специално член 57 от него,
като взе предвид искането на Естония,
като взе предвид предложението на Комисията,
като има предвид, че:
(1)
По време на преговорите за присъединяване Естония се позова на специфичните характеристики на нейния сектор на електроенергия, за да поиска преходен период за прилагането на Директива 96/92/ЕО на Европейския парламент и на Съвета от 19 декември 1996 г. относно общите правила за вътрешния пазар на електроенергия (1).
(2)
В приложение VI към Акта за присъединяване на Естония бе отпуснат преходен период до 31 декември 2008 г. за прилагането на член 19, параграф 2 от Директива 96/92/ЕО по отношение на постепенното отваряне на пазара.
(3)
Декларация № 8, приложена към Договора за присъединяване, призна освен това, че специфичното положение, отнасящо се до преструктурирането на сектора на нефтения битум в Естония, ще изисква специални усилия до края на 2012 г.
(4)
Директива 96/92/ЕО бе заменена с Директива 2003/54/ЕО, която трябва да бъде приложена до 1 юли 2004 г., и която има за последица ускоряване отварянето на пазара на електроенергия.
(5)
С писмо от 17 септември 2003 г. Естония подаде искане за неприлагане на член 21, параграф 1, буква б) от Директива 2003/54/ЕО относно отварянето на пазара за небитови потребители до 31 декември 2012 г. В допълнително писмо от 5 декември 2003 г. Естония посочи, че планира да постигне пълното отваряне на пазара, предвидено в член 21, параграф 1, буква в) от посочената директива до 31 декември 2015 г.
(6)
Искането на Естония е основано на убедителен план за преструктуриране на сектора на нефтения битум, разчетен до 31 декември 2012 г.
(7)
Нефтеният битум е единственият реален местен енергиен ресурс в Естония и местното производство съставлява близо 84 % от световното. 90 % от електричеството, произвеждано в Естония, е от това твърдо гориво. Следователно то е от голяма стратегическа важност за сигурността на доставките в Естония.
(8)
Одобряването на допълнително частично неприлагане за периода от 2009-2012 г. ще гарантира сигурността на инвестициите в производствените централи и сигурността на доставките в Естония, като същевременно ще позволи сериозните екологични проблеми, породени от тези централи, да бъдат решени.
(9)
Искането, подадено от Естония, следва да бъде одобрено, а Директива 2003/54/ЕО съответно изменена,
ПРИЕ НАСТОЯЩАТА ДИРЕКТИВА:
Член 1
В член 26 от Директива 2003/54/ЕО се добавя следният параграф:
„3. За Естония се одобрява временна дерогация от прилагането на член 21, параграф 1, букви б) и в) до 31 декември 2012 г. Естония взема мерките, необходими за отваряне на енергийния ѝ пазар. Това се осъществява постепенно в течение на референтния период с цел отварянето на пазара да приключи до 1 януари 2013 г. На 1 януари 2009 г. отварянето на пазара трябва да се отнася за поне 35 % от потреблението. Естония ежегодно съобщава на Комисията праговете на потребление, разширяващи кръга на привилегированите крайни потребители.“
Член 2
Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, до 1 юли 2004 г. Те незабавно съобщават на Комисията текстовете на тези мерки.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Редът и условията на позоваване се определят от държавите-членки.
Член 3
Настоящата директива влиза в сила в деня след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Люксембург на 28 юни 2004 година.